SWC โชว์กำไรปี 64 พุ่งกว่าเท่าตัว แตะ 146 ลบ. รับยอดขายออนไลน์โตสนั่น ปันผลปี 0.39 บ.
SWC โชว์กำไรปี 64 พุ่ง 116.02% แตะ 146 ลบ. รับยอดขายออนไลน์โตสนั่น ปันผลรวมปีนี้ 0.39 บาท ขึ้น XD 27 พ.ค.นี้ ปี 65 รุกออกผลิตภัณฑ์ใหม่ เน้นกลุ่ม Food หนุนรายได้โต 30%
SWC โชว์กำไรปี 64 พุ่ง 116.02% แตะ 146 ลบ. รับยอดขายออนไลน์โตสนั่น ปันผลรวมปีนี้ 0.39 บาท ขึ้น XD 27 พ.ค.นี้ ปี 65 รุกออกผลิตภัณฑ์ใหม่ เน้นกลุ่ม Food หนุนรายได้โต 30%
1 มี.ค. 2565

นายเถกิงพล เหล่าพิสุทธิ์ ประธานเจ้าหน้าที่บริหารการเงิน บริษัท เชอร์วู้ด คอร์ปอเรชั่น (ประเทศไทย) จำกัด (มหาชน) หรือ SWC เปิดเผยว่า ผลการดำเนินงานของบริษัทในไตรมาส 4/2564 บริษัทฯ มีรายได้จากการขาย 571.99 ล้านบาท เพิ่มขึ้น 150.57 ล้านบาท หรือเพิ่มขึ้น 35.73% เมื่อเทียบกับช่วงเดียวกันของปีก่อนมีรายได้ 421.42 ล้านบาท ขณะที่มีกำไรสุทธิ 52.48 ล้านบาท เพิ่มขึ้น 33.99 ล้านบาท หรือเพิ่มขึ้น 183.83% เมื่อเทียบกับช่วงเดียวกันของปีก่อนมีกำไร 18.49 ล้านบาท
ขณะเดียวกันผลการดำเนินงานของบริษัทในปี 2564 มีรายได้จากการขาย 1,826.46 ล้านบาท เพิ่มขึ้น 530.59 ล้านบาท หรือเพิ่มขึ้น 40.95% เมื่อเทียบกับช่วงเดียวกันของปีก่อนมีรายได้ 1,295.87 ล้านบาท และมีกำไรสุทธิ 146.20 ล้านบาท เพิ่มขึ้น 78.52 ล้านบาท หรือ 116.02% เทียบช่วงเดียวกันของปีก่อนมีกำไรสุทธิ 67.68 ล้านบาท
ทั้งนี้ ผลการดำเนินงานของบริษัทฯ สามารถเติบโตได้อย่างแข็งแกร่ง โดยได้รับปัจจัยหนุนจากยอดขายในกลุ่มผลิตภัณฑ์เคมีเคหะภัณฑ์มีอัตราการเติบโตทั้งในประเทศและต่างประเทศ อีกทั้งมีรายได้จากการขายในธุรกิจเครื่องดื่ม เพิ่มขึ้นจากที่บริษัทได้มีการขยายธุรกิจในกลุ่มเครื่องดื่ม โดยได้ผลิตและจัดจำหน่ายเครื่องดื่มสมุนไพร ภายใต้ตราสินค้า “ซุปเปอร์ไฟต์” ประกอบกับการเพิ่มตัวแทนจำหน่ายสินค้ามากขึ้นเพื่อให้สามารถกระจายสินค้าได้ครอบคลุมร้านค้าทั่วประเทศมากขึ้น
“บริษัทมีรายได้จากการขายในช่องทางออนไลน์เพิ่มขึ้น 1,528.74% จากปี 2563 เนื่องจากมีการขยายช่องทางจำหน่ายสินค้าแพลตฟอร์มออนไลน์ผ่านทางโซเชียลมีเดีย Facebook ของบริษัท รวมทั้งขายผ่านมาร์เก็ตเพลส อาทิ Shopee, Lazada ,JD Central เพื่อให้สอดรับพฤติกรรมของผู้บริโภคที่ซื้อสินค้าผ่านช่องทางออนไลน์มากขึ้น” นายเถกิงพล กล่าว
ขณะเดียวกัน ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลจากผลการดำเนินงานในงวดครึ่งปีหลังของปี 2564 ให้กับผู้ถือหุ้นเป็นเงินสด ในอัตราหุ้นละ 0.265 บาท  รวมเป็นเงินปันผลทั้งสิ้น 86.67 ล้านบาท โดยกำหนดให้ผู้ถือหุ้นที่จะมีชื่อปรากฎ ณ วันกำหนดรายชื่อผู้ถือหุ้น (Record Date) ในวันที่ 14 มีนาคม 2565 และกำหนดวันจ่ายเงินปันผลในวันที่ 27 พฤษภาคม 2565
โดยที่ผ่านมาบริษัทได้มีการจ่ายเงินปันผลระหว่างกาล จากผลการดำเนินงานงวด 6 เดือน สิ้นสุด ณ วันที่ 30 มิถุนายน 2564 ในอัตราหุ้นละ 0.125 บาท รวมเป็นเงิน 40.34 ล้านบาท  ส่งผลทำให้ ทั้งปีบริษัทฯ จ่ายเงินปันผลรวม 0.39 บาทต่อหุ้น เพื่อตอบแทนผู้ถือหุ้นที่ให้การสนับสนุนบริษัทด้วยดีเสมอมา
นอกจากนี้ แผนการดำเนินธุรกิจในปี 2565 บริษัทฯ ตั้งเป้ารายได้เติบโตไม่ต่ำกว่า 30% จากปีก่อน โดยมั่นใจว่าจะสามารถสร้างการเติบโตได้อย่างแข็งแกร่งเนื่องจากบริษัทฯ มีแผนการเปิดตัวผลิตภัณฑ์ใหม่ โดยมุ่งเน้นกลุ่ม Food มากยิ่งขึ้นเนื่องจากมีมูลค่าตลาดขนาดใหญ่สามารถเติบโตได้อีกมาก พร้อมกับการรุกขยายตลาดทุกช่องที่สอดคล้องกับแต่ละกลุ่มผลิตภัณฑ์ ประกอบกับบริษัทฯ มีกลยุทธ์การกระจายสินค้าทั่วถึงทั้งช่องทางร้านค้าปลีกดั้งเดิมทั่วประเทศ ห้างโมเดิร์นเทรดต่างๆ และแพลตฟอร์มออนไลน์หลายช่องทาง
โดยมั่นใจว่าสินค้าในทุกกลุ่มจะได้รับกระแสตอบรับที่ดีจากลูกค้าได้อย่างต่อเนื่อง และช่วยผลักดันให้ผลการดำเนินงานของบริษัทฯ เติบโตแข็งแกร่งและมั่นคงต่อไป
 